Rådgivningsfirmaet Deloitte har fået ansvaret for at gennemgå de sociale sager i Rebild Kommune, og allerede inden undersøgelsen er færdig, tegner der sig et billede af alt, alt for mange fejl i kommunens sagsbehandling. Det skriver nordjyske.dk. 108 familiesager er gennemgået indtil videre, og ifølge nordjyske.dk er der konstateret fejl i 78 procent af dem. Direktør i Rebild Kommune, Flemming Hansen er overrasket over det høje antal fejl. Selv om der både er talt små og mindre graverende fejl med, anerkender han, at der er sket for mange fejl. - Men fejl i 78 procent af sagerne er alt for mange. Det skal der slet ikke herske tvivl om, siger Flemming Hansen til NORDJYSKE Stiftstidende. Den såkaldte Rebild-sag, hvor en familiefar i en periode på 16 år misbrugte ni børn seksuelt, har afsløret et stort kommunalt svigt. For at komme problemerne til livs en gang for alle har byrådet i Rebild vedtaget en opfattende genopretningsplan, hvor en gennemgang af samtlige sager på det specialiserede socialområde er et centralt element.

Opsummering:
Der bliver begået alt for mange fejl i de sociale sager i Rebild Kommune, viser undersøgelse.